Scania

Scania AB (Scania Aktiebolag), obyčajne označovaná ako Scania je popredná švédska automobilka vyrábajúca úžitkové vozidlá, predovšetkým ťažké nákladné automobily a autobusy. Takisto vyrába naftové motory pre ťažké vozidlá, lode a priemysel. Spoločnosť vznikla v roku 1911 zlúčením spoločností Vabis so sídlom v Södertälje a Maskinfabriks-aktiebolaget Scania so sídlom v Malmö. Od roku 1912 bola spoločnosť po zlúčení opäť premiestnená do Södertälje. Dnes má Scania výrobné závody vo Švédsku, Francúzsku, Holandsku, Thajsku, Číne, Indii, Argentíne, Brazílii, Poľsku, Rusku a Fínsku. V roku 2022 spoločnosť zamestnávala približne 56 000 ľudí po celom svete. Logo Scanie je gryf z erbu švédskeho kraja Skåne. História Scania AB (Scania je latinský názov kraja Skåne) vznikla spojením dvoch spoločností; Vabis a Scania. Vabis (Vagnsfabriksaktiebolaget i Södertälje) bola založená v roku 1892 v Södertälje. Maskinfabriks-aktiebolaget Scania bola založená v roku 1900 v Malmö. Zaoberala sa tak výrobou nákladných vagónov pre švédske štátne železnice (Statens Järnvägar), ako aj výrobou valcovaného hutného materiálu. Produkcii nákladných automobilov sa Scania venuje od roku 1903. Po fúzii sa spoločnosť Vabis (Vagn Aktie Bolaget I Södertälje v roku 1911 a vzniku firmy Scania-Vabis bolo sídlo spoločnosti preložené do Södertälje. V roku 1919 bola celá výroba orientovaná iba na nákladné automobily. V období po prvej svetovej vojne však dopyt po nich prudko klesol a aj kvôli silnej deflácii spoločnosť v roku 1921 zbankrotovala. Ešte v rovnakom roku však bola so zhodným názvom znovu založená. Scania-Vabis ako úspešný podnik s rozvinutou sieťou obchodných zastúpení a opravárenských dielní pre autobusy a nákladné automobily bola od roku 1948 navyše aj generálnym importérom Volkswagenu vo Švédsku. V roku 1969 sa spoločnosť zlúčila s firmou Saab pod menom Saab-Scania. Od roku 1991 je Scania znovu samostatnou spoločnosťou. V roku 2000 získala skupina Volkswagen AG za sumu okolo 3 miliardy mariek 18,7 % kapitálu a 34,0 % hlasov v správnej rade. V roku 2000 vyrobila Scania svoje miliónte vozidlo. Od 1. januára 2015 je Scania AB 100 % vlastnená nemeckou automobilovou spoločnosťou Volkswagen Group a je súčasťou jej dcérskej spoločnosti pre ťažké úžitkové vozidlá, Traton, spolu s MAN Truck & Bus a Navistar. Súčasná produkcia Nákladné automobily / Špeciálne vozidlá Scania S Scania R Scania L Scania P Scania G Autobusy Scania F Scania K Scania N Scania OmniLink (CK séria) Scania OmniCity (CN séria) Scania OmniExpress (LK séria) Staršie modely Nákladné automobily Scania série 0 110, 140 (1968–1974) Scania série 1 111, 141 (1974–1981) Scania série 2 82, 92, 112, 142 (1981–1988) Scania série 3 93, 113, 143 (1987–1995) Scania série 4 94, 114, 124, 144, 164 (1995–2004) Scania série T (2004–2005) - nasledovník T modelov 4 série Referencie Iné projekty Commons ponúka multimediálne súbory na tému Scania Externé odkazy Oficiálna webstránka Photostream Scanie na stránke Flickr